Su cuccu

Tue, cuccu, in sos buscos solitarios
Cantas de magiu in sas serenidades,
Che indovinu d’antigas edades
Chi de sa sorte ischit sos isvarios.

E t’iscultan sos ilighes fieros
Che gigantes armados e su cantu
Passat de badde in badde che piantu
De zente chi vanamente hat tentu isperos.

Bèssini sas pizzinnas a linnare
Peri su monte; e tue a issas cantas
De tantu in tantu sas promissas santas
De su die chi s’an’a cogiuare.

De cantos annos paris den istare
E canto fizos det mandare Deu;
Tue a tottus, tristu cuccu meu,
Non mancas mai de profettizzare.

Deo puru, o cuccu, in custos prados
De Barbagia, solu alzo su cantu
Dolorosu, chi giughet su piantu
De tottu sos coros sardos desolados;

S’impetu tenet de s’isperu nostu
Ca troppu amus suffertu ingiustamente
E tenet s’impetu de sa sarda gente
Chi cheret avanzare a donzi costu.

Pro godire sa gioia piena
Chi Deus pro nois puru hat promittidu,
E profettizo cun su meu gridu
Cussa die magnifica e serena.

Sa die, sa oghe ostra, o sardos coros,
Det sonare che tronu in donzi costa
E pro chistire sa gioia nosta
Su mare det alzare altos sos oros.

Sa die ap’a pesare ateru cantu
Dae su coro ’e gioia pienu;
Ded’esser fioridu onzi terrenu,
E m’ap’a fagher de rosas unu mantu.

E bellas femminas de Sardigna mia
Mi den basare nende: «O Montanaru!
Canta su mutu tuo piùs giaru
Canta sa mezzus tua melodia.

Tant’annos su coro nostru fit serradu
Che un’iscusolzu antigu: ma s’ardore
De sa gioia noa e de s’amore
Nos hat dae onzi pena sollevadu».

Intantu fèmminas tristas sun beninde
E omines cun cappottos sun passados.
O cantos mios de festa disizados
Invanu sezis in s’anima uddinde.

E cantu in s’anima mia b’hat tristura,
Pro males ch’apo intesu e ch’apo idu,
Pro su tempus inutile fuidu,
Pro donzi ismentigada sepoltura.

E pro cuss’amo custu desoladu
Cantu de Cuccu in sos baos sonoros,
Chi passat che una oghe e tantos coros,
Chi sempre sa pena manna hat graviadu.